ન્યૂલી બૉર્ન એન્જલ મજાથી ઉંઘતું હોય ત્યાં આક્રમક મૂડમાં પહોંચીને આપણે પેલી ઝાડૂ ઉપર ઉડતી ચૂડેલ જેવી ચીચીયારીઓ કરતા હોઈએ છીએ. આપણી હરખ વ્યક્ત કરવાની અણઘઢ રીત બાળક માટે કેટલી એનોઈંગ છે એની સમજુ એવા આપણને પડી નથી હોતી. એ ચિચિયારીઓ પતાવીને આપણે એ મુઠ્ઠીઓ વાળીને સૂતેલા કૂણાંકૂણાં બાળકના હાથમાં કવરમાં મૂકેલા અથવા તો ધનપ્રદર્શન કરવા માટે ખુલ્લા પૈસા પકડાવતા હોઈએ. વિધાતા આવીને એનું ભાગ્ય લખે એ પહેલા જ આપણે એને રૂપિયાની ગળથૂથી દ્વારા શિખવાડી દેતા હોઈએ કે બેટા, આ દુનિયામાં ભવિષ્ય છે તો રૂપિયામાં જ છે. ત્યારબાદ બાળક દર્શને આવેલું એક એક જણ બાળકને પોતાના હાથમાં કે ખોળામાં લઈને એની કંફર્ટને છિન્નભિન્ન કરી નાખે. જન્માષ્ટમીની રાતે બાર વાગે મંદિરમાં આવેલા દરેક દર્શનાર્થીઓ પારણું ઝૂલાવવાનો આગ્રહ રાખે એના કરતાં પણ વધારે આગ્રહ બાળકને ખોળામાં લેવાનો આ મુલાકાતીઓ બતાડતા હોય.